Rikosnimikkeenä on molemmissa tapauksissa virkavelvollisuuden rikkominen.

Kuva puolustusvoimien lippujuhlasta viime vuonna. Inka Soveri

Keskusrikospoliisi tutkii kahta puolustusvoimiin liittyvää rikosepäilyä.

Puolustusvoimat teki tutkintapyynnöt poliisille lokakuussa. Toinen rikosepäily liittyy Merivoimissa ja toinen Ilmasotakoulussa työskentelevään henkilöön.

KRP on tehnyt asioihin liittyen esiselvitystä ja yhdessä syyttäjän kanssa päättänyt aloittaa kummastakin asiasta esitutkinnan. Rikosnimikkeenä on molemmissa tapauksissa virkavelvollisuuden rikkominen.

Esitutkintojen odotetaan kestävän kuukausia.

Puolustusvoimat ei kommentoi

Helsingin Sanomien mukaan viime kuukausina julkisuudessa on ollut esillä kaksi puolustusvoimien esteellisyysepäilyä. Toisessa on epäilty Ilmasotakoulun johtajaa, eversti Mikko Punnalaa ja toisessa Merivoimien esikuntapäällikköä, lippueamiraali Timo Hirvosta. Virallista vahvistusta nimistä ei kuitenkaan ole saatu.

Iltalehti uutisoi elokuussa, että Punnalan toiminta on herättänyt varusmiesten keskuudessa epäilyjä nepotismista eli sukulaisten suosimisesta. Punnala aloitti Ilmasotakoulun johtajana vuonna 2017. Punnala kiisti jyrkästi väitteet sukulaistensa suosimisesta.

Puolustusvoimien viestintäjohtaja, eversti Sami Nurmi ei kommentoi millään tavoin esitutkinnan kohteena olevien henkilöllisyyttä.

– Nimiä ei kommentoida millään tavalla, Nurmi sanoo.

Hän ei kommentoi myöskään sitä, onko kyseessä sotilas- vai siviilihenkilöitä, tai sitä, jatkavatko henkilöt esitutkinnan ajan tehtävissään.

– Toki erilaiset rikkomukset selvitetään poliisin kanssa yhteistyössä aina kun niitä ilmenee. Kaikkien etu on, että asiat selvitetään sillä tavalla, että saadaan totuus esiin, Nurmi tyytyy toteamaan yleisemmällä tasolla.

Juttua päivitetty 29.11.2018 kello 14.53. Lisätty Nurmen kommentit.